บสก. ช่วยลูกค้าประสบภัยน้ำท่วมเตรียมพักหนี้ - ลดดอกเบี้ย
บสก. ลงพื้นที่ เร่งตรวจสอบลูกค้าที่ประสบภัยพิบัติน้ำท่วมภาคใต้ พร้อมช่วยเหลือเป็นรายกรณี ตั้งแต่การลดดอกเบี้ย พักชำระหนี้ 6 &#8211; 12 เดือน หรือลดวงเงินผ่อนชำระ
31 มี.ค. 2554

บสก. ลงพื้นที่ เร่งตรวจสอบลูกค้าที่ประสบภัยพิบัติน้ำท่วมภาคใต้ พร้อมช่วยเหลือเป็นรายกรณี ตั้งแต่การลดดอกเบี้ย พักชำระหนี้ 6 – 12 เดือน หรือลดวงเงินผ่อนชำระ
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ จำกัด (บสก.) เปิดเผยถึงการให้ความช่วยเหลือลูกค้าที่ประสบภัยพิบัติน้ำท่วมในหลายจังหวัดทางภาคใต้ว่า ขณะนี้ได้สั่งการไปยังภาคและสำนักงานต่างๆ ให้ลงพื้นที่ เพื่อรับทราบปัญหาของลูกค้าว่าได้รับผลกระทบอย่างไรบ้างและให้เร่งส่งข้อมูลเหล่านี้มายังสำนักงานใหญ่ เพื่อประเมินสถานการณ์และให้ความช่วยเหลือแก่ลูกค้าของ บสก. อย่างเร่งด่วนต่อไป โดยหากลูกค้ารายใดประสบปัญหาอย่างหนักจากเหตุการณ์ดังกล่าว ก็จะพิจารณาหลาย ๆ แนวทาง อาทิ การลดดอกเบี้ย หรือพักชำระหนี้ในระยะเวลา 6 – 12 เดือน หรือลดวงเงินผ่อนชำระ ขึ้นอยู่กับผลกระทบที่ลูกหนี้ได้รับ โดยพิจารณาเป็นรายกรณี เพื่อเป็นการบรรเทาความเดือดร้อน 
“ทาง บสก. เป็นห่วงลูกค้าและชุมชนในพื้นที่ประสบภัยพิบัติน้ำท่วม จึงได้สั่งการให้ทางภาค และสำนักงานต่างๆ ที่ได้รับผลกระทบ ลงไปให้ความช่วยเหลือเบื้องต้นก่อน ส่วนอื่น ๆ เพิ่มเติมก็สามารถส่งเรื่องมายังสำนักงานใหญ่ เพื่อช่วยบรรเทาความเดือดร้อนของลูกค้าต่อไป นอกจากนี้เพื่อเป็นการแจ้งให้ลูกค้าได้รับทราบ ทางสำนักงานของ บสก. ยังได้ติดป้ายประชาสัมพันธ์หน้าบริษัท เพื่อให้ความช่วยเหลือลูกค้าที่ได้รับความเดือดร้อนจากภัยน้ำท่วม สามารถเข้ามาติดต่อที่สำนักงานได้โดยตรง” นายสุเมธ กล่าว